КIуэкIуэ Юрий: Къуаншэм жэуап ихьмэ, Iулъхьэ зэIэпызыххэр нэхъ мащIэ хъунущ
КъБР-м и Iэтащхьэ КIуэкIуэ Юрий иригъэкIуэкIащ КъБР-м Хабзэм кIэлъыплъыныр къызэгъэпэщынымкIэ и зэзыгъэуIу зэхуэсым, Экономикэ, жылагъуэ шынагъуэншагъэмкIэ и Советым я зэIущIэ.
Абы хэтащ УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэм и аппаратым КъБР-м къегъэщIылIа и федеральнэ инспектор нэхъыщхьэ Канунников Владимир, КъБР-м и Парламентым и УнафэщI Егоровэ Татьянэ, КъБР-м и Правительствэм и УнафэщI Мусуков Алий, КъБР-м и прокурор Жариков Олег, хабзэхъумэ IэнатIэхэм, министерствэхэм, ведомствэхэм, жылагъуэ зэгухьэныгъэхэм я унафэщIхэр, республикэм и къалэ округхэмрэ муниципальнэ щIыналъэхэмрэ я администрацэхэм я Iэтащхьэхэр.
ЗэIущIэм щытепсэлъыхьащ экономикэм Iулъхьэ зэIэпыхыным, къэрал мылъку зэхадыгъуэным епха щIэпхъаджагъэ щымыгъэIэным теухуауэ хабзэхъумэ IуэхущIапIэхэм ялэжьым. Ар къыщызэIуихым, КIуэкIуэ Юрий жиIащ къэрал мылъку зэхэзыдыгъуэхэм къару зэкъуэткIэ япэщIэтын зэрыхуейр икIи къыхигъэщащ къуаншэм жэуап ихьмэ, Iулъхьэ зэIэпызыххэр нэхъ мащIэ зэрыхъунур.
Республикэм и Iэтащхьэм къиIэта Iуэхум теухуауэ зыубгъуауэ къэпсэлъащ КъБР-м и прокурор Жариков Олег:
— Экономикэ и лъэныкъуэкIэ республикэм щызэращIылIэ зэгурыIуэныгъэхэм Iулъхьэрэ мылъку зэхэдыгъуэрэ зэрыхэмытыр зэхэгъэкIыныр, апхуэдэ къыщIэдгъэщамэ — а Iуэхум теухуа тхыгъэ МВД-м Iэрыдгъэхьэ-ныр и къалэн нэхъыщхьэщ ди IуэхущIапIэм. Абы и лъэныкъуэкIэ 2017 гъэр къызэрихьэрэ хабзэр 150-рэ къызэпаудауэ къэтхутащ. Ди жагъуэ зэрыхъунщи, нэгъабэ къыщIэдгъэщам нэхърэ нэхъыбэщ а бжыгъэр. Къыхэгъэщыпхъэщ абыхэм я нэхъыбэр мэкъумэш IэнатIэм зегъэужьыным къэралым хухих мылъкур зэхэдыгъуэным зэрехьэлIар. Сом мелуан 280-рэ къызэщIэзыубыдэ щIэпхъаджагъэ 39-рэ къыщIэдгъэщащ зи гугъу сщIым теухуауэ.
Зэхыхьэм апхуэдэу къыщыпсэлъащ КъБР-м къэрал кIуэцI IуэхухэмкIэ и министрым и къалэнхэр пIалъэкIэ зыгъэзащIэ Мамхэгъ Назир, республикэм и Казначействэм и унафэщI IутIыж Шумахуэ, КъБР-м и Iэтащхьэм и Администрацэм Iулъхьэм пэщIэтынымкIэ и управленэм и унафэщI Нэгъуей А. А. сымэ, нэгъуэщIхэри.
ЗэIущIэр зэрекIуэкIам теухуа тхыгъэ ди газетым и къыкIэлъыкIуэ къыдэкIыгъуэм тетынущ.
КЪАНЫКЪУЭ Дахэуэс.
